Sindicaliştii arată, într-un comunicat de presă, că, potrivit site-ului Administraţiei Naţionale a Penitenciarelor, numărul deţinuţilor din penitenciare a scăzut în ultimele două luni de la 25.798, câţi erau în 19 octombrie 2017, la 23.693, la data de 19 decembrie 2017. Sunt, aşadar, cu 2.105 mai puţini deţinuţi în penitenciare, spune Federaţia Sindicatelor din Administraţia Naţională a Penitenciarelor (FSANP).

Potrivit cifrelor comunicate luni de ANP, 833 de deţinuţi s-au liberat la termen, 2.297 de alţi beneficiari ai acestei legi au fost liberaţi condiţionat. În total, 3.130 de beneficiari ai recursului compensatoriu, mai precizează FSANP.

„Ceea ce înseamnă că 1.025 deţinuţi au intrat sau reintrat în această perioadă în penitenciare, peste 60% dintre aceştia fiind recidivişti sau cu antecedente penale. Toţi vor primi în continuare acest beneficiu de 5 zile considerate ca executate la 30 de zile de detenţie. O întrebare se impune: Conteaza pentru ministrul Justiţiei şi coaliţia de guvernare pe care o reprezintă câte victime au făcut cei 2.105 de noi deţinuţi? Estimăm că vor fi peste 5.000 de beneficiari ai recursului compensatoriu care se reîntorc în penitenciare în primele 12 luni de aplicare. Cine răspunde?!”, arată Federaţia Sindicatelor din Administraţia Naţională a Penitenciarelor.